شوان سەعید، لە دەنگە نوێیەکانی شیعری کوردییە. لە ساڵی ١٩٨٤ـدا لە ڕانیە لە دایک بووە و ماوەی ٤ ساڵە شیعر دەنووسێت. ئەو لەم شیعرەدا کە بۆ بڵاوکردنەوە لە باڵندە هەڵمان بژاردووە. چاو دەخاتە سەر چرکەبەچرکەی ڕۆژێک لە ژیانی کەسێکی خەمگین، کە بەناو شەقام و کۆڵانەکاندا دەخولێتەوە و خەمەکەیشی لەگەڵ خۆیدا هەڵگرتووە. زۆر بۆی گرنگ نییە بۆمان باس بکات کە چی و بە دیاریکراوی چۆن ڕووی داوە- هەرچەند شتێک هەر حاڵی دەبین- هێندەی ئەو ڕەوتە دەخاتە ڕوو کە ڕۆژەکەی چۆن چرکانە تێپەڕاندووە. زۆر بە نەرمییش ئەوە خراوەتە ڕوو کە بگۆی شیعرەکە لەنێو ئۆتۆمبیلدایە. ئەم شیعرە، کە چاوەڕوانی ئەوەی لێ دەکرێت شاعیرەکەی زۆر باشتریش بنووسێت، ناخودئاگا دەمانخاتەوە بیری کارەکتەرەکەی عەباس کیاڕۆستەمی لە فیلمی “تامی گێلاس”ـدا، کە بەردەوام ئۆتۆمبیل لێ دەخوڕێت؛ هەڵبەت بە دوو ناوەڕۆکی جیاوازەوە. – باڵندە